SK Úradný vestník Európskej únie L 59/26

SMERNICA KOMISIE 2011/22/EÚ

z 3. marca 2011,

ktorou sa mení a dopĺňa smernica Rady 91/414/EHS s cieľom zaradiť bipyribac medzi účinné látky

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,

keďže:

(1) Dňa 26. februára 2002 bola Taliansku v súlade s článkom 6 ods. 2 smernice 91/414/EHS doručená žiadosť od spoločnosti Bayer CropScience, ktorá sa týkala zaradenia účinnej látky bipyribac (nazývanej aj sodná soľ bipyribacu, podľa formy, v ktorej je táto účinná látka obsiahnutá v reprezentatívnom prípravku, na ktorom je založená dokumentácia) do prílohy I k smernici 91/414/EHS. Rozhodnutím Komisie 2003/305/ES (2) sa potvrdilo, že dokumentácia je „úplná“ v tom zmysle, že v zásade spĺňa požiadavky týkajúce sa údajov a informácií stanovené v prílohách II a III k smernici 91/414/EHS.

(2) Účinky uvedenej účinnej látky na ľudské zdravie a životné prostredie sa posúdili v súlade s ustanoveniami článku 6 ods. 2 a 4 smernice 91/414/EHS, pokiaľ ide o spôsoby použitia, ktoré navrhol žiadateľ. Vymenovaný spravodajský členský štát predložil 1. augusta 2003 návrh hodnotiacej správy.

(3) Členské štáty a Európsky úrad pre bezpečnosť potravín (EFSA) preskúmali návrh hodnotiacej správy spôsobom partnerského preskúmania a predložili ho vo forme záverov EFSA z 12. júla 2010 týkajúcich sa partnerského preskúmania posúdenia rizika pesticídov v súvislosti s účinnou látkou bipyribac (3). Členské štáty a Komisia v rámci Stáleho výboru pre potravinový reťazec a zdravie zvierat túto správu preskúmali a sfinalizovali ju 28. januára 2011 vo forme hodnotiacej správy Komisie týkajúcej sa bipyribacu.

(4) Z rôznych vykonaných preskúmaní vyplýva, že možno očakávať, že prípravky na ochranu rastlín, ktoré obsahujú bipyribac, vo všeobecnosti budú spĺňať požiadavky stanovené v článku 5 ods. 1 písm. a) a b) a článku 5 ods. 3 smernice 91/414/EHS, najmä pokiaľ ide o spôsoby použitia, ktoré boli preskúmané a podrobne opísané v revíznej správe Komisie. Je preto vhodné začleniť bipyribac do prílohy I k uvedenej smernici, aby sa vo všetkých členských štátoch povolenia týkajúce sa prípravkov na ochranu rastlín, ktoré obsahujú túto účinnú látku, mohli udeľovať v súlade s ustanoveniami tejto smernice.

(5) Bez toho, aby bol dotknutý uvedený tento záver, je vhodné získať potvrdzujúce informácie k určitým špecifickým bodom. V článku 6 ods. 1 smernice 91/414/ES sa stanovuje, že zaradenie látky do prílohy I môže podliehať určitým podmienkam. Preto je vhodné žiadať, aby žiadateľ predložil ďalšie informácie na potvrdenie posúdenia rizika, pokiaľ ide o možné znečistenie podzemnej vody metabolitmi M03 (4), M04 (5) a M10 (6).

(6) Bez toho, aby boli dotknuté povinnosti vymedzené v smernici 91/414/EHS v dôsledku zaradenia účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich dočasných povolení týkajúcich sa prípravkov na ochranu rastlín s obsahom bipyribac, aby sa zabezpečilo splnenie požiadaviek stanovených v smernici 91/414/EHS, najmä v jej článku 13 a príslušných podmienok stanovených v prílohe I. Členské štáty by mali zmeniť súčasné dočasné povolenia na trvalé povolenia, alebo tieto dočasné povolenia zmeniť a doplniť, alebo ich odobrať v súlade s ustanoveniami smernice 91/414/EHS. Odchylne od uvedeného termínu by sa malo poskytnúť dlhšie obdobie na predloženie a posúdenie úplnej dokumentácie prílohy III pre každý prípravok na ochranu rastlín pre každé plánované použitie v súlade s jednotnými zásadami stanovenými v smernici 91/414/EHS.

(7) Preto je vhodné smernicu 91/414/EHS zodpovedajúcim spôsobom zmeniť a doplniť.

(8) Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

PRIJALA TÚTO SMERNICU:

Článok 1

Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.

Článok 2

Členské štáty prijmú a uverejnia najneskôr do 31. januára 2012 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení a tabuľku zhody medzi uvedenými ustanoveniami a touto smernicou.

Tieto ustanovenia sa uplatňujú od 1. februára 2012.

Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravujú členské štáty.

Článok 3

1. V súlade so smernicou 91/414/EHS členské štáty v prípade potreby do 31. januára 2012 zmenia a doplnia alebo odoberú existujúce povolenia týkajúce sa prípravkov na ochranu rastlín s obsahom bipyribacu ako účinnej látky. Do tohto dátumu overia najmä to, či sú podmienky stanovené v prílohe I k uvedenej smernici týkajúce sa bipyribacu splnené, s výnimkou tých, ktoré sú stanovené v časti B položky týkajúcej sa tejto účinnej látky, a či držiteľ povolenia má dokumentáciu spĺňajúcu požiadavky prílohy II k uvedenej smernici alebo má k nej prístup v súlade s podmienkami článku 13 ods. 2 uvedenej smernice.

2. Odchylne od odseku 1 prehodnotia členské štáty najneskôr do 31. júla 2011 každý povolený prípravok na ochranu rastlín s obsahom bipyribacu ako jedinej účinnej látky alebo jednej z viacerých účinných látok, z ktorých všetky sú uvedené v prílohe I k smernici 91/414/EHS, a to v súlade s jednotnými zásadami stanovenými v prílohe VI k smernici 91/414/EHS, na základe dokumentácie spĺňajúcej požiadavky prílohy III k uvedenej smernici a so zohľadnením časti B položky v prílohe I k uvedenej smernici týkajúcej sa bipyribacu. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.

Po uvedenom určení členské štáty:

a) v prípade prípravku s obsahom bipyribacu ako jedinej účinnej látky, ak je to potrebné, zmenia a doplnia alebo odoberú povolenie najneskôr do 31. januára 2013 alebo

b) v prípade prípravku s obsahom bipyribacu ako jednej z viacerých účinných látok, ak je to potrebné, zmenia a doplnia alebo odoberú povolenie najneskôr do 31. januára 2013 alebo do dátumu určeného na takúto zmenu a doplnenie alebo odobratie v príslušnej smernici alebo smerniciach, ktorými sa príslušná látka alebo látky dopĺňajú do prílohy I k smernici 91/414/EHS, podľa toho, ktorý z týchto dátumov nastane neskôr.

Článok 4

Táto smernica nadobúda účinnosť 1. augusta 2011.

Článok 5

Táto smernica je určená členským štátom.

V Bruseli 3. marca 2011 Za Komisiu predseda José Manuel BARROSO

(1) Ú. v. ES L 230, 19.8.1991, s. 1.

(2) Ú. v. EÚ L 112, 6.5.2003, s. 10.

(3) EFSA Journal (2010) 8(1):1692, Záver z partnerského preskúmania pesticídov týkajúci sa posúdenia rizika účinnej látky bipyribac (Conclusion on the peer review of the pesticide risk assessment of the active substance bispyribac) (pokiaľ sa neuvádza inak, všetky posudzované údaje sa vzťahujú na variant sodná soľ bipyribacu). doi:10.2903/j.efsa.2010.1692. K dispozícii na internetovej stránke: www.efsa.europa.eu.

(4) 2-hydroxy-4,6-dimetoxypyrimidín.

(5) 2,4-dihydroxy-6-metoxypyrimidín.

(6) 2-hydroxy-6-(4-hydroxy-6-metoxypyrimidín-2-yl-oxy)benzoát sodný.